V. Soboňa, poslanec: (2003-04-09):
Chcem zdôrazniť slová jednotné uplatňovanie zákonov a mám dôvod to zdôrazniť práve v súvislosti so správou generálneho prokurátora o dodržiavaní zákonnosti v Slovenskej republike. A mám dôvod povedať to tu pred Národnou radou Slovenskej republiky ako najvyšším zákonodarným orgánom Slovenskej republiky a mám dôvod povedať to práve ja na základe osobných skúseností a dôkazu, ktorý vám tu verejne predkladám. Vyslovujem pochybnosť v plnení práve o tejto úlohe prokuratúry. V súvislosti s toľko medializovanou a prepieranou kauzou Kúpele Sliač a Kováčová, akciová spoločnosť, a jej násilným obsadením som podal niekoľko trestných podaní a podnetov na trestné stíhanie, na čo mám ako občan v zmysle ustanovenia § 158 Trestného poriadku právo a policajný orgán má v zmysle toho istého ustanovenia Trestného poriadku povinnosť tento podnet prijať a preveriť. Istý čas sa mi dostal do rúk oficiálny list riaditeľa Krajského úradu vyšetrovania Policajného zboru Slovenskej republiky Banská Bystrica, číslo vyšetrovacieho spisu je uvedené, zo dňa 21. 8. 2000 adresovaný Obvodnému oddeleniu Zvolen, ktorý má pod názvom Vec označenie Trestné oznámenie JUDr. Eduarda Jurovatého - vrátenie spisového materiálu,  v ktorom sa okrem iného píše: Pokynom generálneho riaditeľa sekcie vyšetrovania kriminalisticko-expetríznych činností generála docenta JUDr. Jaroslava Ivora bolo uložené vyšetrovateľom Krajského úradu vyšetrovania Policajného zboru Banská Bystrica vykonávať preverovanie len vo veci trestného oznámenia JUDr. Eduarda Jurovatého zo dňa 11. 7. 2000. V liste sa ďalej píše. Až po obdržaní písomného pokynu z Okresnej prokuratúry Zvolen, kde prokurátor žiadal podať správu vo veci preverovania pod číslom trestného spisu 552/2000 trestné oznámenie doktora Soboňu, bolo zrejmé, že vy ste tento materiál odstúpili kompletný k realizovaniu vyšetrovateľovi Krajského úradu vyšetrovania Policajného zboru i napriek vyššie uvedeným skutočnostiam. Z uvedeného vyplýva jednoznačne protizákonné rozhodnutie bývalého generálneho riaditeľa sekcie vyšetrovania a kriminalisticko-expertíznych činností generála docenta JUDr. Jaroslava Ivora, ktoré spočíva vo vydaní pokynu porušovať zákon a neprijímať trestné oznámenie od iného ako od JUDr. Eduarda Jurovatého, t. j. osoby, ktorá realizovala protizákonné násilné obsadenie Kúpeľov Sliač a Kováčová. Vážený pán generálny prokurátor. Tu pred Národnou radou Slovenskej republiky a verejne vám podávam dôkaz o porušení zákona bývalým generálnym riaditeľom slovenských vyšetrovateľov generála docenta JUDr. Jaroslava Ivora a zároveň vám verejne podávam podnet na jeho trestné stíhanie pre trestný čin zneužívania verejného činiteľa podľa ustanovenia § 158 Trestného zákona. Zároveň navrhujem, aby ste v rámci svojej príslušnosti vykonali preverenie pokynov a usmernení, ktoré počas výkonu funkcie bývalý generálny riaditeľ sekcie vyšetrovania generál Ivor vydal aj v iných veciach, ktoré boli v čase jeho výkonu funkcie ním dozorované. Možno moje podanie na jeho trestné stíhanie pre zneužívanie právomoci verejného činiteľa nebude jediné. Vážený pán generálny prokurátor, dovoľte mi, aby som ďalej uviedol, že násilné obsadenie Kúpeľov Sliač a Kováčová istým spôsobom bolo realizované pánom generálom Piptom, bývalým prezidentom Policajného zboru, ktorý bol vyšetrovaný a vyšetrovací spis bol riadne ukončený a odovzdaná obžaloba. Za vašej neprítomnosti na Generálnej prokuratúre táto obžaloba bola stiahnutá a boli požiadaní dvaja krajskí prokurátori Bratislavy, aby podpísali odôvodnenie na stiahnutie tejto žaloby,  oni však tento úkon odmietli vykonať. Musela sa požiadať Krajská prokuratúra v Trnave a námestník Krajskej prokuratúry v Trnave stiahnutie žaloby podpísal. Ja pevne verím, pán generálny prokurátor, že to nebolo preto, že operatívna porada pred násilným vniknutím do Kúpeľov Sliač a Kováčová bezpečnostnou službou, ktorá predtým patrila pánovi generálovi Rázgovi, bola vykonaná na Úrade vlády v pracovni pána predsedu vlády Dzurindu. Podobne popisujem pokus o stiahnutie ukončeného vyšetrovacieho spisu a podanej obžaloby voči úverovému podvodu, ktorý vykonal v súčasnosti Fond národného majetku v zastúpení osobami, ktoré nominoval do akciovej spoločnosti Kúpele Sliač a Kováčová, pričom dozorujúci prokurátor znovu odišiel na dovolenku a krajský prokurátor stiahol obžalobu, ale nenašiel žiadneho prokurátora, ktorý by to podpísal, a preto sa vo veci musí pokračovať. Znovu vyslovujem nádej, že to nie je preto, že ekonomická riaditeľka Kúpeľov Sliač a Kováčová v súčasnosti je blízka rodinná príbuzná pánovi podpredsedovi vlády Ivanovi Miklošovi. Ďakujem pekne. (Potlesk.) Z. Martináková, podpredsedníčka NR SR: Pán poslanec Soboňa bol jediným poslancom, ktorý sa prihlásil do rozpravy písomne. Otváram teraz možnosť hlásiť sa ústne do rozpravy. Ústne sa do rozpravy prihlásil pán poslanec Fico. Uzatváram možnosť hlásiť sa ústne do rozpravy. Dámy a páni, pán poslanec Fico ma informoval, že jeho vystúpenie je asi polhodinové. Chcem sa preto spýtať, či budeme hlasovať o predĺžení dnešnej schôdze, alebo je všeobecný súhlas, aby sme v tejto chvíli prerušili rokovanie parlamentu a pokračovali v tomto bode zajtra potom, ako prerokujeme plánovaný bod o pristúpení k Severoatlantickej zmluve. (Reakcie v sále.) Základný záver pre mňa je, že nie je všeobecný súhlas s tým, aby sme teraz prerušili schôdzu. Preto dávam hlasovať, aby sme pokračovali dnes po 19.00 hodine. Dávam hlasovať o tomto návrhu. Poprosím o chvíľku strpenia, zvolám poslancov, keďže hlasujeme neplánovane. Takže ešte raz chcem informovať, o čom ideme hlasovať. Pán poslanec Fico má vystúpenie, ktoré bude trvať približne pol hodinu. Dávam hlasovať o návrhu, či budeme dnes pokračovať v tomto bode programu aj po 19.00 hodine. Prosím, dámy a páni poslanci, prezentujme sa a hlasujme o tomto návrhu. Prezentácia. (Hlasovanie.)  Konštatujem, že sme návrh neschválili. V každom prípade budeme pokračovať do 19.00 hodiny. Nie je tu dostatočný počet poslancov. Ja som sa už raz spýtala, či je všeobecný súhlas s tým, aby sme... (Ruch v sále.) Moment, moment, moment. (Reakcie z pléna.) Ja to musím zopakovať. Je všeobecný súhlas s tým, aby sme pokračovali po 19.00 hodine. (Reakcie z pléna.) Ja musím konštatovať, že nie je všeobecný súhlas s týmto návrhom. Nie je. (Potlesk.) Pán poslanec Fico, prosím vás, do 19.00 hodiny rokujeme, aby sme teda pokračovali do 19.00 hodiny a o 19.00 hodine preruším rokovanie do zajtrajšieho dňa. Ešte raz vyzvem pána poslanca Fica, pretože hlasovaním sme vlastne nedospeli k žiadnemu záveru. (Potlesk.) Čiže rokujeme dnes do 19.00 hodiny, keďže sme nedospeli k žiadnemu inému záveru, a preto ho prosím, aby sa ujal slova a vystúpil so svojím príspevkom. O 19.00 hodine prerušíme rokovanie parlamentu. Pán poslanec Číž, procedurálny návrh? Prosím, zapnite pána poslanca Číža. (Ruch v sále.) Ja viem, procedurálny návrh, pán poslanec Číž.